Maroela Motors-padtoets: MINI Cooper S Clubman Outo | Maroela Media
MINI Cooper S Clubman Foto: BMW
So deur die geskiedenis is daar baie slegte gebeurtenisse wat goeie uitkoms gelewer het. Vat byvoorbeeld die Tweede Wêreldoorlog. Dit het vir ons die straalmotor gegee. Ek is dankbaar daarvoor. Nou kan ons in 11 ure vanaf Johannesburg na Londen vlieg. Voor die straler-tyd het hierdie roete drie dae geneem!
So ook met die 1954-Suez-krisis. Dit het Engeland in 'n brandstofkrisis gedompel en groot voertuie se verkope het getuimel. Leonard Lord, in daardie stadium die leier van die British Motor Company (BMC), was glad nie beïndruk met die Duitse 'bubble cars' van die tyd nie en het besluit om 'n ander oplossing te bied: 'n behoorlike mini-motor.
Lord het toe vir Alec Issigonis aangestel en in 1959 is die Austin MINI bekendgestel aan die publiek. Tussen 1959 en 2000 is die MINI vervaardig onder verskeie name en weergawes. In hierdie tydperk is 'n totaal van 1 581 887 MINIS slegs in Brittanje verkoop. 'n Reuse sukses oor die hele wêreld, tot in motorsport! In 1994 het 'n sukkelende BMC die handelsmerk aan Duitse BMW verkoop. In 1995 het BMW begin werk aan die oorspronklike MINI se opvolger. In 2001 is die splinternuwe MINI bekendgestel, meer soos ons hom nou sal herken. BMW het alles 'meer' gemaak. Hy is toe veiliger, groter, nuwer, luukser en so voorts.
Vyftien jaar later in 2016 is 'n nuwe MINI Clubman bekendgestel. Hierdie een spesifiek is die MINI Clubman Cooper S outo. Weer, groter; vinniger; luukser; mooier en so voorts. Ek gaan sommer uit die staanspoor vir julle sê: hierdie MINI is asemrowend lekker. Hy gooi die MINI-argument by die venster uit. Ek het drie kindertjies. Gewoonlik as 'n karretjie bietjie knap raak, dan is dit 'n vreeslike uitdaging om al die kindertjies en skooltasse in die motor te pas. Hierdie MINI Clubman het geen probleem met my drie kinders en hul skooltasse nie.
Die binneruim is ultra modern met elke 'gadget' wat jou hart begeer. Hier moet ek sê, ons toetsmotor is met al hierdie 'gadgets' gespesifiseer en dit het toe amper R200 000 se verwoesting aan die koopprys meegebring. Die sitplekke is heerlik en kan elektronies net reg gestel word soos wat jy daarvan hou. Beenruimte vir die agtersitplekke is regtig indrukwekkend vir 'n MINI. Die 'skuurdeure' agter pla effens in die truspieëltjie, maar mens raak dit vinnig gewoond. Ons Clubman was met die opsionele Harman Kardon-klankstelsel toegerus – 'n opsie wat ek nie sal ignoreer as ek my MINI bestel nie.
Die Cooper S-weergawe van die Clubman het 'n 'bom-klapper' onder die enjinkap. Dit is BMW se 2 Liter viersilinder turbo-petrol met 141kW en 280Nm wringkrag, 300Nm op overboost – tesame met BMW se fantastiese 8-spoed outokas. Die MINI spring uit die blokke vinniger as Usain Bolt en los jou met 'n glimlag wat na 'n rukkie die wange seer maak. Die ritgehalte is weereens puik vir so 'n lae motor met sportiewe intensies. Daar word beslis DNS gedeel met BMW, en dieselfde toordery wat hulle met die X1 gebruik het wat ons onlangs getoets het, geld hier ook. Run-flat-bande pla nie en die vering is hard genoeg om wilde bakrol te voorkom, maar sag genoeg dat jou niere dit kan hou op 'n ondeunde pad.
Hierdie MINI het my in die sop gelaat by mev. Staniforth. Ek ruk toe elke tweedehandsemotor-webtuiste oop en soek kliphard vir 'n MINI van my eie. Mev. Staniforth meen ek het reeds drie MINI-mensies, en daar sal nie nog een wees nie.
Om op te som. Die Clubman is 'n nisvoertuig in 'n klas van sy eie. Hy is mooi genoeg ten spyte van die 'no-fear' agterligte, sportief, jonk en propvol pret. Die bom-klapper-enjin gee vir jou 'n behoorlike kardio-oefening en mens glimlag soos 'n nar by 'n kinderpartytjie. Vir diegene van ons in wie se are brandstof vloei, is daar min karre waarmee mens net wil rits, want dit is lekker. Hierdie Clubman is só 'n motor.
Ek moes die sleutels vir die MINI met geweld by my kollegas gryp.
Die volgende liedjie het by my kollega Annelize opgekom:
Mamma, ek wil 'n kar hê!
Watse kar my liewe kind? Wil jy dalk 'n Mini hê?
Ja, mamma, ja!
Sy voel dit is een van die ongelooflikste motors waarmee sy nog gery het. Sy is tans in die mark vir 'n nuwe motor en huil krokodiltrane omdat sy nie 'n nuwe Clubman kan bekostig nie. Hy is dan net reg. Veilig, luuks, vas op die pad, zippy, koel, stunning en vinnig genoeg vir wanneer dit nodig is. Daar is tot genoeg plek vir haar kinders en hul tasse ook!
Nico, ons nuusredakteur, het 'n baie kort spin gevat in die MINI en hy meen die Clubman ry baie sag al het hy baie krag. Dit is wel moeilik om gewoond te raak aan al die vreemde knoppies in 'n paar minute.
Cyril was die gelukkige kollega wat die MINI vir die naweek gehad het. Hy voel die Clubman kort niks. Jy kan hom handrat of outomaties ry. Die leersitplekke voel soos goeie kwaliteit egte leer. Cyril is baie lank en kon die stoel stel dat hy gemaklik voel. Die knoppies is almal binne reikafstand en jy hoef nie jou oë van die pad af te haal om die kontroles te beheer nie. Die klank van die Harman Kardon is fenomenaal. Die kajuit is tjoepstil binne en die 8-spoedratkas maak langafstandreis heerlik. Hy sê as jy nie gewoond is aan sportiewe sitplekke nie, kan jy aanvanklik voel of die banke smal is, maar jy raak dit vinnig gewoond. Die motor is ook baie laag en hy was bang dit sleep onder in sy oprit. Gelukkig is Cyril ook tegno-slim, so al die truuks het hom nie verwar nie.
Om af te sluit. Die MINI is beslis nie na almal se smaak nie, maar almal hier by Maroela is mal oor hom. Hy is duur, maar in hierdie nis is daar min voertuie wat nie duur is nie. Kies jou opsies versigtig en geniet hom elke dag. Dit is wel 'n veiliger en goedkoper opsie vir 'n middeljarekrisis as die sekretaresse.
Cooper Clubman 100kW/ 220Nm R362 570
Cooper Clubman Outo 100kW/ 220Nm R380 570
Cooper S Clubman 141kW/ 280Nm R441 192
Cooper S Clubman Outo 141kW/ 280Nm R459 552
Die kompetisie lyk so: (Alhoewel daar nie direkte mededingers vir die Clubman is nie).
Volvo V40 T4 Inscription Outo 140kW/ 300Nm R443 312
Audi Sportback 1.8T SE Outo 132kW/ 250Nm R452 500
Prys soos getoets: R636 486.40
Video: Die Audi-advertensie wat Brittanje nie mag sien nie
Tesla-motor haas man self na hospitaal
Ai, in die 70s het ons twee minis besit maar hulle het nie eers soos familie van hierdie Coopers gelyk nie. Arm mense se karretjies en hel op wiele as jy klein kinders gehad het. Die nuwes is luukse voertuie wat ek nooit in my lewe sal kan bekostig nie.